《牧护歌》
唐代·苏溪和尚

听说衲僧牧护，任运逍遥无住。一条百纳瓶盂，便是生涯调度。

一求至理参寻，不惮寒暑辛苦。还曾四海周游，山水风云满肚。

内除戒律精严，不学威仪行步。三乘笑我无能，我笑三乘谩做。

智人权立阶梯，大道本无迷悟。达者不假修治，不在能言能语。

披麻目视云霄，遮莫王侯不顾。道人本体如然，不是知佛去处。

生也犹如著衫，死也还同脱裤。生也无喜无忧，八风岂能惊怖。

外相犹似痴人，肚里非常峭措。活计原无一钱，敢与君王斗富。

愚人摆手憎嫌，智者点头相许。那知傀儡牵抽，歌舞尽由行主。

一言一报诸人，打破画瓶归去。